LV Eiropas Savienības Oficiālais Vēstnesis L 73/23

EBTA UZRAUDZĪBAS IESTĀDES LĒMUMS

Nr. 154/07/COL

(2007. gada 3. maijs),

ar ko sešdesmit trešo reizi groza procesuālos un materiālos noteikumus valsts atbalsta jomā

EBTA UZRAUDZĪBAS IESTĀDE (1),

ŅEMOT VĒRĀ Līgumu par Eiropas Ekonomikas zonu (2) un jo īpaši tā 61.–63. pantu un 26. protokolu,

ŅEMOT VĒRĀ EBTA valstu nolīgumu par Uzraudzības iestādes un Tiesas dibināšanu (3) un jo īpaši tā 24. pantu un 5. panta 2. punkta b) apakšpunktu,

TĀ KĀ saskaņā ar Uzraudzības un Tiesas nolīguma 24. pantu Iestāde īsteno EEZ līguma noteikumus par valsts atbalstu,

TĀ KĀ saskaņā ar Uzraudzības un Tiesas nolīguma 5. panta 2. punkta b) apakšpunktu Iestāde izdod paziņojumus vai pamatnostādnes par EEZ līgumā reglamentētajiem jautājumiem, ja tas skaidri paredzēts minētajā līgumā vai Uzraudzības un Tiesas nolīgumā vai ja Iestāde to uzskata par nepieciešamu,

ATGĀDINOT valsts atbalsta jomā spēkā esošos procesuālos un materiālos noteikumus, kurus Iestāde pieņēma 1994. gada 19. janvārī (4),

TĀ KĀ Valsts atbalsta pamatnostādņu 9. nodaļa “Lēmumu publicēšana” ir novecojusi sakarā ar grozījumu Uzraudzības un Tiesas nolīguma 3. protokolā (5),

TĀ KĀ sakarā ar Iestādes Lēmuma Nr. 195/04/COL (6) pieņemšanu ir novecojušas šādas procesuālās Valsts atbalsta pamatnostādnes par esošā atbalsta novērtēšanu un jauna atbalsta piešķiršanas plāniem:

— Valsts atbalsta pamatnostādņu 11. nodaļa “Paātrinātas apstiprināšanas procedūras piemērošanas kritēriji”,

— Valsts atbalsta pamatnostādņu 13. nodaļa “Dažādiem mērķiem paredzētā atbalsta uzkrāšanas gadījumiem piemērojamie noteikumi”,

— Valsts atbalsta pamatnostādņu I pielikums “EBTA Uzraudzības iestādei adresētajos valsts atbalsta paziņojumos sniedzamās informācijas saraksts” (7),

— Valsts atbalsta pamatnostādņu II pielikums “Paziņojums par paātrinātas apstiprināšanas procedūras izmantošanu”,

— Valsts atbalsta pamatnostādņu III pielikums “Detalizēta gada pārskata formāts”,

— Valsts atbalsta pamatnostādņu IV pielikums “Vienkāršota gada pārskata formāts”,

— Valsts atbalsta pamatnostādņu XIII pielikums “Standarta paziņojuma veidlapa saskaņā ar lielu ieguldījumu projektu reģionālā atbalsta daudznozaru pamatprincipiem” (8),

— Valsts atbalsta pamatnostādņu XIV pielikums “Paziņojuma veidlapa par atsevišķiem pārstrukturēšanas atbalsta piešķīrumiem”,

— Valsts atbalsta pamatnostādņu XV pielikums “Paziņojuma veidlapa par glābšanas atbalstu”,

— Valsts atbalsta pamatnostādņu XVI pielikums “Papildu informācija, kas parasti jāsniedz, paziņojot par valsts atbalstu vides nolūkā saskaņā ar Uzraudzības un Tiesas nolīguma 3. protokola 1. panta 3. punktu”,

TĀ KĀ pēc jauno reģionālā atbalsta pamatnostādņu pieņemšanas ar Iestādes Lēmumu Nr. 85/06/COL (9) ir novecojušas šādas Valsts atbalsta pamatnostādņu nodaļas par valsts atbalsta piešķiršanas jauno plānu novērtēšanu:

— Valsts atbalsta pamatnostādņu 25. nodaļa “Valstu reģionālais atbalsts”,

— Valsts atbalsta pamatnostādņu 25.A nodaļa “Pamatnostādņu pārskatīšana par valstu reģionālo atbalstu laikposmā pēc 2007. gada 1. janvāra”,

— Valsts atbalsta pamatnostādņu 26.A nodaļa “Lielu ieguldījumu projektu reģionālā atbalsta daudznozaru pamatprincipi”, tagad iekļauta jaunajās Reģionālā atbalsta pamatnostādnēs,

— Valsts atbalsta pamatnostādņu X pielikums “Ieguldījumu atbalsta tīrās dotācijas ekvivalents”,

— Valsts atbalsta pamatnostādņu XI pielikums “Atbalsts, lai kompensētu papildu transporta izmaksas reģionos, kuriem pienākas atbrīvojums saskaņā ar 61. panta 3. punkta c) apakšpunktu, pamatojoties uz iedzīvotāju blīvuma pārbaudi”,

— Valsts atbalsta pamatnostādņu XII pielikums “To iedzīvotāju maksimālā skaita noteikšanas metode, uz kuriem attiecas 61. panta 3. punkta c) apakšpunktā paredzētā atkāpe”,

TĀ KĀ ir jāpārskata šādi valsts atbalsta materiālie noteikumi (10):

— 10.A nodaļa “Valsts atbalsts un riska kapitāls” ir aizstāta ar 10.B nodaļu “Valsts atbalsts, lai veicinātu riska kapitāla ieguldījumus mazos un vidējos uzņēmumos” pēc Iestādes Lēmuma Nr. 313/06/COL (11) pieņemšanas,

— Valsts atbalsta pamatnostādņu 24. nodaļa “Atbalsts tērauda nozarēm ārpus EOTK” ir novecojusi, pieņemot Iestādes Lēmumu Nr. 263/02/COL (12), ar ko pievieno 26.A nodaļu “Lielu ieguldījumu projektu reģionālā atbalsta daudznozaru pamatprincipi”,

— Valsts atbalsta pamatnostādņu 29. nodaļa “Vispārējas ieguldījumu atbalsta shēmas” (13) bija svarīga tikai saistībā ar EEZ līguma pieņemšanu,

— Valsts atbalsta pamatnostādņu V pielikums “MVU paredzētā atbalsta apstiprināmais diapazons pēc uzņēmuma lieluma un atrašanās vietas” ir novecojis un vairs nav piemērojams,

TĀ KĀ ir vēlams šajā Valsts atbalsta pamatnostādņu pārskatīšanas procesā pievienot Eiropas Kopienu Komisijas izdoto paziņojumu par nelikumīga valsts atbalsta novērtēšanai piemērojamiem noteikumiem (14), lai gan Iestāde jau vairākos gadījumos ir atsaukusies uz to,

TĀ KĀ šis paziņojums ir svarīgs arī Eiropas Ekonomikas zonai,

TĀ KĀ visā Eiropas Ekonomikas zonā ir jānodrošina vienāda EEZ valsts atbalsta noteikumu piemērošana,

TĀ KĀ saskaņā ar EEZ līguma XV pielikuma beigu daļā iekļautās nodaļas “VISPĀRĒJAIS” II punktu Iestādei pēc apspriešanās ar Komisiju ir jāpieņem tiesību akti atbilstoši tiem, ko pieņēmusi Eiropas Komisija,

APSPRIEDUSIES ar Eiropas Komisiju,

ATGĀDINOT, ka Iestāde 2007. gada 29. martā par šo jautājumu ir apspriedusies ar EBTA valstīm – Islandi, Lihtenšteinu un Norvēģiju,

IR PIEŅĒMUSI ŠO LĒMUMU.

1. pants

Valsts atbalsta pamatnostādnēs izdara grozījumus, svītrojot 9., 10.A, 11., 13., 24., 25., 25.A, 26.A un 29. nodaļu, kā arī I (izņemot III iedaļu par sūdzībām) līdz V un X līdz XVI pielikumu.

I pielikuma III iedaļu, kā arī VIII un IX pielikumu pievienos teksta beigās attiecīgi Valsts atbalsta pamatnostādņu nodaļā par sūdzībām – veidlapa sūdzību iesniegšanai par iespējami nelikumīgu valsts atbalstu, nodaļā par atbalstu jūras transportam un nodaļā par īstermiņa eksporta kredītu apdrošināšanu.

Šā lēmuma I pielikumā uzskaitītas visas svītrotās nodaļas un pielikumi.

2. pants

Valsts atbalsta pamatnostādnēs izdara grozījumus, pievienojot arī jaunu nodaļu par nelikumīga valsts atbalsta novērtēšanai piemērojamiem noteikumiem. Jaunā nodaļa ir iekļauta šā lēmuma II pielikumā.

3. pants

Valsts atbalsta pamatnostādņu nodaļas nebūs numurētas. Pamatnostādņu jaunā struktūra informācijas nolūkā ir dota šā lēmuma III pielikumā.

Tiks attiecīgi atjaunināts Valsts atbalsta pamatnostādņu teksts. Nebūs atsauču uz nodaļas numuru, bet uz pamatnostādņu nosaukumu savstarpējām atsaucēm uz joprojām esošām nodaļām. Savstarpējām atsaucēm uz svītrotām nodaļām tiks saglabāts bijušās nodaļas numurs (15).

4. pants

EBTA valstis tiek informētas ar vēstuli, tai pievienojot šā lēmuma kopiju un tā pielikumus.

5. pants

Saskaņā ar EEZ līguma 27. protokola d) punktu Eiropas Komisiju informē, nosūtot tai šā lēmuma kopiju un tā pielikumus.

6. pants

Šo lēmumu, tostarp I līdz III pielikumu, publicē Eiropas Savienības Oficiālā Vēstneša EEZ iedaļā un tā EEZ papildinājumā.

7. pants

Autentisks ir tikai teksts angļu valodā.

Briselē, 2007. gada 3. maijā EBTA Uzraudzības iestādes vārdā — priekšsēdētājs Bjørn T. GRYDELAND Kolēģijas loceklis Kurt JAEGER

(1) Turpmāk tekstā – Iestāde.

(2) Turpmāk tekstā – EEZ līgums.

(3) Turpmāk tekstā – Uzraudzības un Tiesas nolīgums.

(4) EEZ līguma 61. un 62. panta un Uzraudzības un Tiesas nolīguma 3. protokola 1. panta piemērošanas un interpretācijas pamatnostādnes, kuras EBTA Uzraudzības iestāde pieņēma un izdeva 1994. gada 19. janvārī, publicētas OV L 231, 3.9.1994., 1. lpp., un EEZ papildinājumā Nr. 32, 3.9.1994. Pamatnostādnēs jaunākie grozījumi izdarīti 2007. gada 7. februārī ar Lēmumu Nr. 14/07/COL, vēl nav publicēts. Turpmāk tekstā – Valsts atbalsta pamatnostādnes. Valsts atbalsta pamatnostādnes ir pieejamas Iestādes tīmekļa vietnē.

(5) Vienošanās starp EBTA valstīm par grozījumu 3. protokolā noslēgta 2001. gada 10. decembrī (spēkā stāšanās datums: 2003. gada 28. augusts).

(6) 2004. gada 14. jūlija Lēmums Nr. 195/04/COL attiecībā uz EBTA valstu nolīguma par Uzraudzības iestādes un Tiesas dibināšanu 3. protokola II daļas 27. pantā norādītajiem īstenošanas noteikumiem (OV L 139, 25.5.2006., 37. lpp.).

(7) Izņemot III iedaļu, kurā ir sūdzības veidlapa.

(8) Jaunas reģionālā atbalsta paziņojuma veidlapas ir pieņemtas ar Iestādes 2006. gada 13. decembra Lēmumu Nr. 387/06/COL, ar ko izdara grozījumus Kolēģijas Lēmumā Nr. 195/04/COL attiecībā uz EBTA valstu nolīguma par Uzraudzības iestādes un Tiesas dibināšanu 3. protokola II daļas 27. pantā norādītajiem īstenošanas noteikumiem, par atbalsta paziņojuma standarta veidlapām, vēl nav publicēts Eiropas Savienības Oficiālā Vēstneša EEZ iedaļā un tā EEZ papildinājumā.

(9) EBTA Uzraudzības iestādes 2006. gada 6. aprīļa Lēmums, ar ko piecdesmit sesto reizi groza procesuālos un materiālos noteikumus valsts atbalsta jomā, pievienojot jaunu 25.B nodaļu – Valstu reģionālais atbalsts 2007.–2013. gadā, vēl nav publicēts. Pieejams Iestādes tīmekļa vietnē.

(10) Šie noteikumi vairs nav piemērojami attiecībā uz valsts atbalsta piešķiršanas jauno plānu novērtēšanu.

(11) EBTA Uzraudzības iestādes Lēmums Nr. 313/06/COL, ar ko piecdesmit devīto reizi groza procesuālos un materiālos noteikumus valsts atbalsta jomā, pievienojot jaunu 10.B nodaļu – Valsts atbalsts, lai veicinātu riska kapitāla ieguldījumus mazos un vidējos uzņēmumos, vēl nav publicēts. Pieejams Iestādes tīmekļa vietnē.

(12) EBTA Uzraudzības iestādes 2002. gada 18. decembra Lēmums Nr. 263/06/COL, ar ko trīsdesmit sesto reizi groza procedūras un materiālo tiesību noteikumus valsts atbalsta jomā, pievienojot jaunu 26.A nodaļu – Lielu ieguldījumu projektu reģionālā atbalsta daudznozaru pamatprincipi (OV L 139, 25.5.2006., 8. lpp.).

(13) No 1994. gada, un nosaka, ka vispārējas ieguldījumu atbalsta shēmas nav saderīgas ar EEZ līguma darbību. Lai gan EBTA valstīm tās bija jāpielāgo EEZ līgumam saskaņā ar to vispārējo pienākumu veikt visus atbilstīgos pasākumus, lai nodrošinātu to pienākumu izpildi, kuri izriet no EEZ līguma (3. pants), dažas EBTA valstis joprojām varētu piemērot šīs shēmas. Tādējādi tajā izklāstīti noteikumi, kas liek sniegt paziņojumu par šo shēmu piemērošanas atsevišķiem gadījumiem. Tā daļēji attiecas uz Komisijas 1979. gada 14. septembra vēstuli SG(79) D/10478 dalībvalstīm, kura kā 32. punkts tika pievienota EEZ līguma XV pielikumā.

(14) OV C 119, 22.5.2002., 22. lpp.

(15) Valsts atbalsta pamatnostādņu konsolidētā versija ir pieejama Iestādes tīmekļa vietnē: http://www.eftasurv.int/

I PIELIKUMS A IEDAĻA – NO VALSTS ATBALSTA PAMATNOSTĀDNĒM SVĪTROTĀS NODAĻAS Nosaukums Nodaļas numurs Lēmumu publicēšana 9 Valsts atbalsts un riska kapitāls 10.A (1) Paātrinātās apstiprināšanas procedūras piemērošanas kritēriji 11 Dažādiem mērķiem paredzētā atbalsta uzkrāšanas gadījumiem piemērojamie noteikumi 13 Atbalsts tērauda nozarēm ārpus EOTK 24 Valstu reģionālais atbalsts 25 (1) Valstu reģionālā atbalsta pamatnostādņu pārskatīšana laikposmā pēc 2007. gada 1. janvāra 25.A (1) Lielu ieguldījumu projektu reģionālā atbalsta daudznozaru pamatprincipi 26.A (1) Vispārējas ieguldījumu atbalsta shēmas 29 B IEDAĻA – NO VALSTS ATBALSTA PAMATNOSTĀDNĒM SVĪTROTIE PIELIKUMI I (izņemot III iedaļu par sūdzībām) līdz V un X līdz XVI pielikums ir svītrots. I pielikuma līdzšinējā III iedaļa, VIII un IX pielikums ir pievienots attiecīgās nodaļas teksta beigās (attiecīgi Valsts atbalsta pamatnostādņu nodaļā par sūdzībām – veidlapa sūdzību iesniegšanai par iespējami nelikumīgu valsts atbalstu, nodaļā par atbalstu jūras transportam un nodaļā par īstermiņa eksporta kredītu apdrošināšanu). (1) Šīs nodaļas varētu joprojām būt svarīgas nelikumīga atbalsta novērtēšanai un tādēļ joprojām ir pieejamas Iestādes tīmekļa vietnē (svītroto nodaļu saraksts).

II PIELIKUMS VALSTS ATBALSTA PAMATNOSTĀDŅU JAUNĀ NODAĻA NELIKUMĪGA VALSTS ATBALSTA NOVĒRTĒŠANAI PIEMĒROJAMIE NOTEIKUMI Daudzos EBTA Uzraudzības iestādes (turpmāk tekstā – Iestāde) gadu gaitā apstiprinātajos aktos ir noteikums par to, ka nelikumīgu valsts atbalstu, t. i., atbalstu, kas īstenots, pārkāpjot Uzraudzības un Tiesas nolīguma (1) 3. protokola I daļas 1. panta 3. punktu, novērtē saskaņā ar atbalsta piešķiršanas brīdī spēkā esošajiem tekstiem. Tas tā ir, piemēram, Iestādes Valsts atbalsta pamatnostādņu nodaļā par valsts atbalstu vides aizsardzībai. Pārredzamības un tiesiskās noteiktības nolūkā Iestāde informē EBTA valstis un trešās personas, ka tā ir nolēmusi turpināt piemērot to pašu noteikumu attiecībā uz visiem aktiem, norādot, kā Iestāde izmantos savas pilnvaras, lai novērtētu valsts atbalsta saderību ar EEZ līguma darbību. Tādēļ Iestāde vienmēr novērtē nelikumīga valsts atbalsta saderību ar EEZ līguma darbību pēc neatkarīgiem kritērijiem, kuri izklāstīti jebkurā aktā, kas ir spēkā atbalsta piešķiršanas brīdī. Tas neierobežo konkrētākos noteikumus, kas iekļauti Iestādes Valsts atbalsta pamatnostādņu nodaļā par valsts atbalstu grūtībās nonākušu uzņēmumu glābšanai un pārstrukturēšanai. Tas neierobežo valsts atbalsta jomā spēkā esošo aktu interpretāciju, kuri iekļauti EEZ līgumā. (1) EBTA valstu nolīgums par Uzraudzības iestādes un Tiesas dibināšanu, saukts par Uzraudzības un Tiesas nolīgumu.